Նշվում է, որ այս ընթացքում վաճառվել է «HSBC»-ում գրավադրված գույքի մի մասը, որով մարվել է ընկերության պարտավորությունների որոշակի մասը բանկի հանդեպ: «Էյր Արմենիան» նպատակ ուներ թռիչքներ իրականացնելով եւ եկամուտ ստանալով փակել մնացած պարտքերը, բայց քանի որ ապրիլի 2-ին լրացել էր օդանավ շահագործողի նրա վկայականի ժամկետը, ընկերությունը նորից պիտի դիմեր՝ այն թարմացնելու համար: Ներդրողները ընկերության համար վարձել են «Airbus A320» տիպի օդանավ: Հատկանշական է, որ այս օդանավը 2002-2005 թթ. շահագործվել է «Արմավիայի» կողմից: ՕՇՎ ստանալու համար պայմաններից է ինքնաթիռի տեխնիկական սպասարկում իրականացնող ընկերության հետ պայմանագիրը: «Էյր Արմենիան» այս հարցով դիմել է իր նախկին գործընկերոջը՝ «Աքիլա Տեխնիքսին», որին ավելի քան 15 մլն դրամի պարտք ունի: «Աքիլան» այն քիչ պարտատերերից է, որոնք դեմ էին քվեարկել «Էյր Արմենիայի» առողջացման ծրագրին: Ընկերությունը հայտնել է, որ մտավախություն ունի, որ իր պարտքը մարվելու փոխարեն ավելանալու է, ինչի պատճառով չի ընդառաջել համագործակցության առաջարկին: «Զվարթնոց» օդանավակայանում, բացի «Աքիլայից», կան այլ ընկերություններ եւս, որոնք իրականացնում են «Airbus»-ի, ավելի կոնկրետ՝ այլ երկրներում գրանցված «Airbus»-ների սպասարկում, իսկ ՀՀ գրանցում ունեցող օդանավերը սպասարկելու համար անհրաժեշտ է, որ նրանց սերտիֆիկատները ճանաչվեն ՀՀ ՔԱԳՎ-ի կողմից: Սա խնդիր է առաջացրել «Էյր Արմենիայի» համար: